IэлъэщI щIыху цIыкIу
(«Синий платочек».
Слова Якова Гольденберга (Галицкого),
музыка Ежи Петерсбурского, 1940 г.)
Си гум къокIыж: сыщебгъажьэм
ПлIэм дэлъ IэлъэщIыр пфIехуэхт.
Псалъэ къызэптырт
IэлъэщI щIыху цIыкIур
Пхъумэну къэзгъэзэжыху.
Иджы, си нэху,
Ар сымылъагъуми, къэпщтэху,
Абы си гъащIэр,
Зэрыдза тIуащIэу,
КъыпкIэрипхащ сыбэуэху.
А уи пощт-щимэр къыщыкIуэм,
СигукIэ уи макъ зэхызох.
Хьэрф зэкIэлъыкIуэм
IэлъэщI щIыху цIыкIур,
ЩIыхуу хэтхауэ, къызох.
Си пщIыхь ухэтщ,
ЖэщкIэ солъагъу уи сурэт,
Жэщ зызыуфэм,
Уи нитI щIыхуфэр
Нэхуу сэ си нэм къыщIэтщ.
IэлъэщI цIыкIу дапщэ фэеплъу
Зауэм щыдэкIхэм ята?
Ахэм я щIыхькIэ
Шэхэр мэлъалъэ,
Нэдгъэзэжынщ дытекIуау.
Дэ дилъ тщIэжынщ,
Ди лъапIэхэ, дынэкIуэжынщ.
IэлъэщI щIыху цIыкIуу
Щэхуу схуэпхъумэр
Сэ си IэкIэ уэ птеслъхьэжынщ.
IэлъэщI щIыху цIыкIуу
Щэхуу схуэпхъумэр
Сэ си IэкIэ уэ птеслъхьэжынщ.
Бийм игъэсащ и
адэжь унэр
(«Враги сожгли родную хату».
Слова Михаила Исаковского,
музыка Матвея Блантера, 1945 г.)
Бийм игъэсащ и адэжь унэр,
Зэрыунагъуэу иукIащ.
Иджы ар дэнэ здэкIуэжынур? —
Сэлэтыр зауэм къикIыжащ.
КIуащ гъуэгущхьитIыр щызэхэкIым,
Гуауэшхуэр хыхьэпауэ игу,
Къыщигъуэтащ абы губгъуэшхуэм
ЗэщIэкIэжауэ Iуащхьэ цIыкIу.
Щхьэщытщ щхьэгъусэм и кхъэ мащэм,
ЛIы нэпс IэщIэкIри, къежэхащ.
ЖеIэр: «КъыщIэкI, си унэгуащэ,
Плъагъурэ, уи деж сыкъэкIуэжащ.
Къэбгъэхьэзыркъэ хьэщIэшхыныр,
Iэнэшхуэр псынщIэу къэузэд.
Ди адэ-анэм къехъуэхъуну,
КъэкIуэнкъэ нобэ хьэщIэ куэд».
Зыри сэлэтым къепсэлъэжкъым,
Кхъащхьэ удз сысым фIэкI нэгъуэщI.
Къыхощ гухэщIыр жьыбгъэ макъым,
Нэр здынэплъысыр губгъуэ нэщIщ.
ХитIащ пIэщхьагъым деж сэх мывэ,
ЗэрыхъукIэ кхъэр зэлъыIуихащ.
Сэлэт къэлътмакъыр игъэуври,
Шагъыр хужь гуащIэр къырихащ.
«Сумыгъэкъуаншэ уэ, Прасковье,
Фысхуэхъумакъым, си дуней.
Псэууэ къэнахэм фыщыдахым,
Сыкъэсыфакъым сэ фи дей.
ГуфIэгъуэ махуэу мы фадэбжьэр
КъыздэтIэтыну сэ сыхуейт.
Ажалым схуIуихат ди куэбжэр,
Си къэсыжыгъуэр си махуейт».
Ар жиIэу, йофэ фадэ гуащIэм
Урыс сэлэтыр, бийм текIуар,
Нэрыгъыу, щымысхьыжу гъащIэм,
Лъэс защIэу илъэсиплIкIэ кIуар.
ИмыщIэ зэрылIыхъужь дыдэр,
Нэпс ткIуэпсхэр тоткIуэ и къэптал.
И бгъэгум хэлъщ, пэлыду дыгъэм,
Будапешт къалэм и медаль.
И бгъэгум хэлъщ, пэлыду дыгъэм,
Будапешт къалэм и медаль.
Катюшэ
(«Катюша».
Слова Михаила Исаковского,
музыка Матвея Блантера, 1938 г.)
Къэгъэгъахэщ мыIэрыси кхъужьи,
Пшагъуэ Iувхэр псым къыщхьэщыхьащ.
Пщащэ закъуэ къыпхуолъагъур жыжьэу:
Ар Катюшэ бжьэпэм къытехьащ.
Къытехьащи, щIедзэ и уэрэдым,
ЩIалэ хахуэм щхьэкIэ иусам, —
Зи письмохэр хуэсакъыу ихъумэу,
Гурэ псэкIэ фIыуэ илъэгъуам.
Лъатэ, лъатэ, си уэрэдыр лъатэ,
Дыгъэ гъуэгукIэ си псэр схунэхьэс,
Ди къэрал гъунапкъэхэр здахъумэм,
ЗауэлI щIалэм мыр схулъэгъэIэс:
Къыппежьэнщ Катюшэ, къэбгъэзэжмэ,
И гурылъхэр уэ къыбжиIэжынщ.
Уи IэнатIэр быдэу пхуэгъэпэжмэ,
Псалъэ ттахэр сэ схуэгъэпэжынщ.
Уи IэнатIэр быдэу пхуэгъэпэжмэ,
Псалъэ ттахэр сэ схуэгъэпэжынщ.
Къэгъэгъахэщ мыIэрыси кхъужьи,
Пшагъуэ Iувхэр псым къыщхьэщыхьащ.
Хэт мо нэпкъым къыщылъагъуэр жыжьэу?
Ар Катюшэ бжьэпэм къытехьащ.
Хэт мо нэпкъым къыщылъагъуэр жыжьэу?
Ар Катюшэ бжьэпэм къытехьащ.
ЗэзыдзэкIар
Хьэмыз Русланщ.
Москва къалэ
